b'\n_START_ARTICLE_\nLonely Planet\n_START_PARAGRAPH_\nLonely Planet er et australsk forlag som har specialiseret sig i at udgive rejseb\xc3\xb8ger. Forlaget udgiver rejseguider som prim\xc3\xa6rt henvender sig til rygs\xc3\xa6krejsende og andre, der rejser p\xc3\xa5 et lille budget._NEWLINE_I 2004 havde forlaget udgivet mere end 650 titler i 118 lande og havde et \xc3\xa5rligt salg p\xc3\xa5 mere end seks millioner rejseb\xc3\xb8ger._NEWLINE_Lonely Planet producerer ogs\xc3\xa5 tv-programmer (Lonely Planet Television) og har udviklet tre programserier: Lonely Planet Six Degrees, The Sport Traveller og Vintage New Zealand._NEWLINE_Forlagets hovedkontor ligger i Footscray, en forstad til Melbourne, Australien, samt underafdeling i London, England og Oakland, USA.\n_START_SECTION_\nHistorie\n_START_PARAGRAPH_\nLonely Planets f\xc3\xb8rste bog Across Asia on the Cheap blev skrevet af Tony Wheeler og hans kone Maureen Wheeler i Sydney i 1973. Bogen var baseret p\xc3\xa5 deres rejse gennem Tyrkiet, Iran, Afghanistan, Pakistan, Indien og Nepal. Bogen var skrevet med panache og forfatternes subjektive meninger om f.eks. hoteller, restauranter mm. Bogen solgte s\xc3\xa5 godt i Australien at parret havde r\xc3\xa5d til endnu en rejse, og efter deres hjemkomst udgav de South-East Asia on a shoestring. Titlen udgives stadig og er forlagets mest s\xc3\xa6lgende._NEWLINE_Lonely Planets f\xc3\xb8rste b\xc3\xb8ger var rettet mod unge mennesker fra Australien og Europa (prim\xc3\xa6rt Storbritannien), som \xc3\xb8nskede at rejse ad landjorden mellem Australien og Europa via Syd\xc3\xb8stasien, det indiske kontinent og Mellem\xc3\xb8sten._NEWLINE_Infrastrukturen for turister var endnu ikke udbygget i de fleste lande og man var ikke vant til at se rejsende, som rejste p\xc3\xa5 et lille budget. De gode r\xc3\xa5d og vejledninger, som man fik gennem Lonely Planets b\xc3\xb8ger, blev set af mange rejsende som en vigtig del af det at undg\xc3\xa5 problemer og farer p\xc3\xa5 rejsen._NEWLINE_Indholdet i b\xc3\xb8gerne har \xc3\xa6ndret sig over \xc3\xa5rene, da man \xc3\xb8nskede at s\xc3\xa6lge sine b\xc3\xb8ger p\xc3\xa5 nye markeder, s\xc3\xa5som Europa, hvor der allerede fandtes mange guideb\xc3\xb8ger. I dag henvender b\xc3\xb8gerne sig lige s\xc3\xa5 meget til rejsende fra middelklassen. Siden 2005 har parret Wheeler ikke l\xc3\xa6ngere styringen af forlaget, men de ejer stadig st\xc3\xb8rstedelen af forlaget. Tony Wheeler skriver stadig guideb\xc3\xb8ger._NEWLINE_I \xc3\xa5r 2013 udkom de f\xc3\xb8rste Lonely Planet rejseb\xc3\xb8ger oversat til dansk. P\xc3\xa5 dansk findes serierne Oplev og Pocket.'